CELEX: C2005/045/59
Language: et
Date: 2005-02-19 00:00:00
Title: Kohtuasi T-474/04: Pergan GmbH 10. detsembri 2004. aasta hagi Euroopa Ühenduste Komisjoni vastu

19.2.2005   
            
            
               ET
            
            
               Euroopa Liidu Teataja
            
            
               C 45/27
            
         Pergan GmbH 10. detsembri 2004. aasta hagi Euroopa Ühenduste Komisjoni vastu
   (Kohtuasi T-474/04)
   (2005/C 45/59)
   Kohtumenetluse keel: saksa
   Pergan GmbH, asukoht Bucholt (Saksamaa), esitas 10. detsembril 2004 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindajad on Rechtsanwalt M. Klusmann ja Rechtsanwalt F. Wiemer.
   Pergan GmbH palub esimese astme kohtul:
   
               1.
            
            
               tühistada 1. oktoobri 2004. aasta otsus asjas SG-Greffe (2004) D/20434 selles osas, milles jäetakse rahuldamata hageja taotlus jätta välja kõik hageja kohta käivad märkused kostja lõplikus avaldatud 10. detsembri 2003. aasta otsuses trahvi määramise kohta asjas COMP/E-2/37.857: orgaaniline peroksiid;
            
         
               2.
            
            
               jätta kohtukulud kostja kanda.
            
         Õiguslikud alused ja peamised argumendid
   Vaidlustatud otsusega lükkas kostja osaliselt tagasi hageja 13. juuli 2004. aasta taotluse, milles viimane soovis tema kohta käivate väidetavalt kartelliõiguse vastase tegevusega seotud märkuste väljajätmist kostja 10. detsembri 2004. aasta lõplikust avaldatud otsusest trahvi määramise kohta asjas COMP/E-2/37.857: orgaaniline peroksiid.
   Oma hagi põhjenduseks väidab hageja ennekõike, et vastavalt määruse 17/62 artiklile 21 on trahvi määramise kohta tehtud otsuse avaldamisel lubatud nimetada ainult osapoolte nimesid. Kuna hageja ei olnud trahvi määramise kohta tehtud otsuse adressaat, on kostjal keelatud avaldada hageja vastu käivaid tunnistusi. Liiatigi ei olnud kostjal õigust vastu võtta tuvastamise otsust hageja kahjuks. Hageja leiab, et tulenevalt määrusest 17/62 ei olnud sellise otsuse langetamine kostja pädevuses ning ta ei saanud õiguspäraseid huvisid tõendada. Lõpuks heidab hageja ette Euroopa Liidu põhiõiguste harta artikli 47 lõikes 1 sätestatud tõhusa õiguskaitse põhimõtte rikkumist. Sellega seoses märgib hageja, et kuigi kostja heitis talle ette ulatuslikku kartelliõiguse rikkumist, ei adresseerinud ta vaidlustatud otsust hagejale piirates seeläbi tema õiguskaitset.